Para outras páxinas con títulos homónimos véxase: El Buscapié.

Ano I Número I, 6 de maio de 1866.
***El Buscapié*** foi un periódico satírico editado en Pontevedra de 1866 a 1868.

Historia e características
--------------------------

### Primeira etapa

Subtitulado *Periódico satírico, de noticias y anuncios*, apareceu o 6 de maio de 1866. De periodicidade semanal, tiña catro páxinas e un prezo de dez reais por trimestre. Confeccionábase na Imprenta del Siglo propiedade de Arturo Tiscar e Xoaquín Buceta Solla, sendo o responsable da súa edición Esteban Sanz. Na primeira etapa tivo un carácter festivo, ridiculizando determinadas necesidades sociais e locais. Aparecían redactores e colaboradores que empregaban con frecuencia un pseudónimo (El Consabido, Saca-Trapos, El Buscapié, La Sombra, El Diputado Local). Posiblemente detrás destes sobrenomes estiveran os que se coñecen como fundadores e redactores do xornal Luís Rodríguez Seoane, Claudio Cuveiro e Joaquín Buceta Solla. Máis tarde colaboraron tamén José Benito Juncal e Nicanor Rey Díaz. Como secretario de redacción figuraba Celestino Núñez.

### Segunda etapa

Tivo unha segunda etapa a partir do 4 de novembro de 1866, na que deixou a un lado o seu ton festivo para tornarse nunha publicación seria, mantendo esa condición ata o 1 de agosto de 1867. A partir desta data levou como subtítulo *Periódico semanal de intereses generales*. Malia á súa popularidade en certos medios, o xornal cesou definitivamente pouco antes de comezar o período revolucionario, sacando en total 118 exemplares. O seu derradeiro número saíu o 1 de agosto de 1868. Nesta segunda etapa publicou unha revista de carácter festivo titulada *El Aguinaldo* para agasallar os abonados. O seu primeiro número (e posiblemente o único) saíu na noiteboa de 1867.

El Buscapié encabezaba con noticias estranxeiras xerais e de Galicia, seguía con revista da prensa galega e continuaba con editoriais e producións literarias en prosa. Ademais ofrecía as seccións "Variedades", "Crónica local", "Gacetillas", "Charadas", partes telegráficos locais, movementos de buques, "Anuncios" e "Folletín". Tratou temas como a industrialización de Galicia ou a reforma do sistema agrario. Tivo discusións con outras publicacións da época, sobre todo co científico-literario pontevedrés *El Progreso*, co que compartía redactores. Tamén polemizou co semanario *La Revista* da mesma cidade. En ocasións, cando era censurado, deixaba espazos baleiros en sinal de protesta.

Véxase tamén
------------

### Bibliografía

* "Buscapié, El". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Barreiro, Xosé Ramón (15/6/1991). "El Buscapié (1886-8). Pontevedra". *La Voz de Galicia* (en castelán).
* Fernández Pulpeiro, J. C. (1981). *Apuntes para la historia de la prensa del siglo XIX en Galicia* (en castelán). Sada: Ediciós do Castro. ISBN 84-7492-082-5.
* Santos Gayoso, Enrique (1990). *Historia de la prensa gallega 1800-1986*. Cuadernos do Seminario de Sargadelos (en castelán) **52**. Sada: Ediciós do Castro. ISBN 84-7492-489-8.
* Soto y Freire, Manuel (1982). *La imprenta en Galicia* (en castelán). Lugo: Círculo de las Artes. ISBN 84-300-6433-8.
* Vilavedra, D. ed. (1997). *Diccionario da literatura galega. Publicacións Periódicas* **II**. Vigo: Galaxia. p. 86-87. ISBN 84-8288-137-X.